Ulla Tørnæs (V), 2010-11-30:
I Venstre er vi faktisk utrolig glade for, at vi med forslaget her får gjort op med det, der i den seneste tid er blevet omtalt som nytteløs aktivering.
»Find din indre fugl« og lignende kurser får vi nu sat en endelig stopper for.
Det synes vi er rigtig fornuftigt, og jeg er ikke et sekund i tvivl om, at det vil være til stor gavn for de ledige.
Vi vil ikke være med til at bruge skattekroner på aktivering, som ikke har nogen effekt.
Det er spild af ressourcer, og det er uværdigt for den enkelte ledige.
Derfor skal det nu være slut med at sende ledige på kurser og i projekter uden tilstrækkelig jobfokus.
De ledige skal i stedet ud på virksomhederne i virksomhedsrettet aktivering, og det skaber vi med lovforslaget her forudsætningen for kommer til at ske.
Med lovforslaget udmønter vi aftalen om en aktiv beskæftigelsesindsats, som blev indgået mellem regeringen, Dansk Folkeparti, Liberal Alliance og Kristendemokraterne som led i selve finanslovaftalen.
Lovforslaget indeholder tre hovedelementer: Vi indfører en ny og effektiv refusionsmodel; vi indfører et fælles driftsloft; og vi indfører en ordning, så der ikke længere vil være refusion for administrative udgifter til andre aktører.
Det nye og effektive refusionssystem betyder, at kommunerne fremover vil have større fokus på at sende ledige i virksomhedsrettede tilbud og ordinære uddannelsesforløb frem for at sende dem på kurser og projekter uden tilstrækkelig jobfokus.
Med forslaget ændrer vi refusionssatsen til 50 pct., når den ledige er i virksomhedsrettet aktivering og ordinær uddannelse, og til 30 pct. ved anden aktivering, f.eks. kurser og kommunale projekter, og når den ledige deltager i 6 ugers selvvalgt uddannelse eller ikke er i aktivering.
Det vil helt sikkert give kommunerne et større incitament til at gøre en aktiv indsats på rigtige arbejdspladser og skrue ned for kurser og kommunale projekter – med andre ord: den nytteløse aktivering.
Jeg har en klar forventning om, at kommunerne vil bevæge sig væk fra dyre kurser og kommunale projekter og hen imod virksomhedsrettede tilbud, der både er billigere og mere effektive.
Det vil både være til gavn for de ledige og give en besparelse i kommunen.
De lavere refusionssatser vil styrke kommunens fokus på at få arbejdsløse tilbage i job.
Omlægningen betyder, at kommunerne får mindre i direkte refusion, og at de får tilsvarende mere i bloktilskud.
Med et fælles driftsloft forenkler vi kommunernes administration.
Driftsloftet betyder, at reglerne fremover bliver de samme, uanset om indsatsen gennemføres af en anden aktør eller jobcentret, og uanset målgruppe.
I Venstre er vi som sagt glade for, at vi med forslaget her får gjort op med den såkaldte nytteløse aktivering.
Med andre ord: Den virksomhedsrettede aktivering virker.
Det har de økonomiske vismænd påpeget, og senest har AKF i en netop offentliggjort rapport også understreget, at fire ud af ti medarbejdere på løntilskud i små private firmaer bliver fastansat efter løntilskudsperioden.
Rapporten understreger i øvrigt også, at løntilskud skaber nye job, og at ordinære job ikke fortrænges.
Evalueringen af »Ny chance til alle« peger ligeledes på, at virksomhedsrettet aktivering virker.
Så der er al mulig god grund til at bakke op om forslaget her.
Det vil være til stor gavn for de ledige.